ועדת הכנסת, כנסת 18, פרוטוקול מספר 156, 2011-02-15 12:50

יריב לוין: אני מבקש לפתוח את הישיבה.

יריב לוין: על סדר היום: תיקוני תקנון הכנסת – פרק החקיקה.

יריב לוין: אני רוצה לעדכן את כולם, כי אני מבין שרוב האנשים לא היו בישיבה הקודמת שבה התחלנו לדון בנושא הזה.

יריב לוין: אני רוצה להציג את המסגרת כדי שכולנו נהיה מסונכרנים ונדע היכן אנו נמצאים.

יריב לוין: אנו נמצאים בתהליך ארוך של תיקון תקנון הכנסת.

יריב לוין: עד היום השלמנו את תיקון כל התקנון, למעט שלושה מרכיבים.

יריב לוין: הראשון הוא סוגיית "שעת השאלות" שנותרה פתוחה בשל כך שאנו מנסים לייצר, בהסכמה עם הממשלה, איזו תוצאה טובה יותר מהמצב הקיים היום.

יריב לוין: כאשר נסיים אותה נוכל להשלים סופית את הפרק שדן בכלים הפרלמנטריים.

יריב לוין: שני פרקים גדולים שנותרו לנו הם החקיקה והוועדות.

יריב לוין: על כל שאר מרכיבי התקנון עברנו ותיקנו, שינינו, סידרנו וארגנו מחדש בצורה שכל אחד יוכל למצוא את הידיים והרגליים בקלות.

יריב לוין: התחלנו לדון בפרק החקיקה.

יריב לוין: מונח בפניכם נייר שהוא בסיס לדיון, שגיבשה עו"ד ארבל אסטרחן בעיקר כתוצאה משיחות שהיו לי איתה.

יריב לוין: חלקו מגבש את המצב הקיים, רק מסדר אותו בסדר הגיוני ובאופן שהדברים יהיו פשוטים וברורים, ובחלקו יש גם שינויים ותיקונים שונים.

יריב לוין: נעבור על הפרק הזה סעיף-סעיף וכאשר נשלים את הכול עם איזו ראייה כוללת, נכניס את ההתאמות שיידרשו ונביא לאישור את הפרק הזה, בתקווה שבאמת נוכל לסיים אותו, לפחות במה שקשור לוועדה, עוד במהלך המושב הזה.

יריב לוין: התחלנו את הדיון בישיבה הקודמת והגענו עד סעיף קטן 4(ב).

יריב לוין: הוכנסו כמה תיקונים לאור ההערות שהיו בישיבה הקודמת, תיקונים שמופיעים כאן בנוסח.

יריב לוין: אני מציע שלא נתחיל כעת לעבור עליהם כדי לא לחזור על הדיון הקודם שלנו.

יריב לוין: בסוף נעשה איזה סיכום כולל ונעבור על הכול לראות שבאמת הכול כשורה.

יריב לוין: אם יש לכם הערות כלשהן על דברים שאתם רואים כבר שתוקנו בנוסח הזה ואתם רוצים לשנותם, תעבירו את ההערות אלינו.

יריב לוין: התיקונים מופיעים בכתב מודגש.

ליאור נתן: יש לי הערה לנוסח המודגש.

ליאור נתן: בסעיף קטן 4(ב) כתוב: "ובלבד שהממשלה הודיעה בכתב כי היא מסכימה שהצעות החוק ידונו בישיבה כאמור".

ליאור נתן: נדמה לי שאמרנו שעמדת הממשלה – שהיא תמיכה או התנגדות – למעשה מהווה הסכמה או אי-הסכמה של הממשלה לצורך העניין.

ארבל אסטרחן: ובלבד שמדובר בהצעות שהממשלה הודיעה שהיא תומכת בהן.

ליאור נתן: מן הנוסח מובן שבנוסף לדבר הזה צריך לשלוח מכתב נפרד.

ליאור נתן: אני סבור שזה מיותר.

ליאור נתן: אפשר להבין שהממשלה תומכת.

איל זנדברג: בכתב – זה לא בהכרח משקף בנפרד.

ארבל אסטרחן: הוא אומר: ובלבד שמדובר בהצעות שהממשלה הודיעה בכתב שהיא תומכת בהן.

ארבל אסטרחן: האם זה נכון גם כאשר היא אינה מביעה עמדה, או רק כאשר היא תומכת?

ליאור נתן: כאשר היא תומכת.

ליאור נתן: זה הבעת עמדה.

תמי כנפו: בדרך כלל כאשר היא לא מביעה עמדה היא גם תומכת.

פרח לרנר: כאשר הממשלה לא מביעה עמדה לפעמים זה עובר להנהלת הקואליציה.

איל זנדברג: זה לא אומר בהכרח שהיא מסכימה שזה יידון.

ארבל אסטרחן: אז רק תמיכה?

יריב לוין: זה במילא המצב.

יריב לוין: אין כאן שום שינוי אמיתי.

יריב לוין: אנחנו עוברים מכאן לעמוד 3, לסעיף 4(ג).

יריב לוין: זה מסודר בצורה כזאת שהפרק הראשון מציג הגדרות כלליות כלשהן, הפרק השני מציג את שלב ההתחלה-התחלה ומשם נתקדם.

יריב לוין: כלומר, מהנחת ההצעה, המשך בפרק הדיון המוקדם, אחר-כך האיחוד עם ההצעות הממשלתיות בשלב הקריאה הראשונה וכן הלאה.

יריב לוין: יש כאן פשוט זרימה על-פי התהליך.

אברהם מיכאלי: אני מבין שכבר עברתם על כך, כי לא הייתי בדיון הקודם, לגבי יוזמים.

אברהם מיכאלי: היוזם יכול להיות חבר כנסת אחד או כמה חברי כנסת.

יריב לוין: אין בעיה, כמה שרוצים.

ארבל אסטרחן: אין מגבלה.

אברהם מיכאלי: מה לגבי הבאת הצעת חוק מסוימת לוועדת השרים לענייני חקיקה או למליאה כאשר יש כמה יוזמים?

אברהם מיכאלי: האם יכול השני או השלישי מבין היוזמים להביא את זה לדיון כי ראשון היוזמים בשל סיבה כזאת או אחרת לא מעוניין?

ארבל אסטרחן: או כי אין לו מכסה.

יריב לוין: התשובה, על-פי מה שהצענו כאן:

יריב לוין: כן.

יריב לוין: אגב, בניגוד לדעתי האישית.

אברהם מיכאלי: אני חושש מפני הדילוג על היוזם הראשון שהוא בדרך כלל היוזם הראשי.

יריב לוין: נכון, גם אני סברתי כך.

אברהם מיכאלי: השאלה איך נוכל לפתור את זה כאשר הוא לא יכול להגיש.

ארבל אסטרחן: כך זה הובא לישיבה הקודמת והפכו את זה.

יריב לוין: כך אני הצעתי, אבל היתה כאן הסכמה כללית לנוסח שמופיע בפנינו.

אברהם מיכאלי: על-פי ההיגיון שלך, אם ראשון היוזמים לא יכול להגיש אז מה יעשה?

יריב לוין: הצעתי שראשון היוזמים יהיה בעל השליטה בעניין.

יריב לוין: הוא יכול ליפות את כוחם של היוזמים השני, השלישי והרביעי לדבר מסוים.

יריב לוין: הדגם שנקבע כאן הוא להשאיר את המצב הקיים היום, שמבוסס על הבנה בין האנשים, כאשר תיאורטית ייתכן שאם שנינו הגשנו הצעת חוק ויש בינינו חילוקי דעות אני אביא אותה לוועדת השרים לענייני חקיקה ואתה לא תרצה.

יריב לוין: תיאורטית זה יכול לקרות.

אברהם מיכאלי: האם אני צריך את ההסכמה של היוזם הראשון?

יריב לוין: לא.

ארבל אסטרחן: זה בידיים של חברי הכנסת בהתחלה.

ארבל אסטרחן: כאשר חבר הכנסת מחליט לצרף עוד חברי כנסת כיוזמים הוא יודע שיש להם כל היכולת להודיע הודעות ולבקש בקשות.

אברהם מיכאלי: ולא משנה סדר הופעתם על הצעת החוק?

ארבל אסטרחן: לא.

יריב לוין: סברתי שזה לא הגיוני, כי חבר כנסת אחד יודיע שהוא רוצה להעלות את הצעת החוק לוועדת השרים לענייני חקיקה ואחר-כך חבר כנסת אחר שחתום על ההצעה יודיע שהוא לא רוצה שהצעת החוק תידון.

יריב לוין: בעיניי זה בעייתי.

ארבל אסטרחן: הצעת שזה יהיה ראשון היוזמים או מי שהוא הסמיך מבין היוזמים.

יריב לוין: אבל כל הנוכחים כאן, פרט לי, סברו אחרת.

אברהם מיכאלי: גם לגבי מצטרפים להצעת החוק?

יריב לוין: לא.

יריב לוין: כאן עשינו דיכוטומיה ברורה, הפרדה בין היוזמים ובין המצטרפים.

ארבל אסטרחן: תראה את סעיף קטן 2(ג): "כל בקשה או הודעה בנוגע להצעת חוק פרטית תימסר על-ידי אחד היוזמים".

ארבל אסטרחן: סעיף קטן 2(ב) מבחין בין היוזמים ובין חברי הכנסת המצטרפים שגם השֵם שלהם מצוין על גבי הצעת החוק.

אברהם מיכאלי: העליתם את סוגיית ההגבלה בחקיקה?

יריב לוין: לא.

יריב לוין: ההגבלה בחקיקה היא trade ברור כנגד זה שאפשר יהיה לעשות פיקוח אמיתי על עבודת הממשלה.

יריב לוין: זה אומר: דיון רבעוני בביצוע התקציב.

יריב לוין: עדיין לא דנו בזה.

יריב לוין: עדיין לא הגענו לזה.

אברהם מיכאלי: היום באתי "חם" בגלל זה ...

יריב לוין: ביום שנגיע לפרק הדיונים הרבעוניים על התקציב מול הביצוע - - -

רונית חייקין יעקובי: אתה רוצה להגביל?

אברהם מיכאלי: לא.

אברהם מיכאלי: ראשית, שאלתי אם דנו בזה בכלל.

אברהם מיכאלי: שנית, אני מבקש היום להחמיר את הפיקוח שלנו על הממשלה.

אורי אורבך: הממשלה רועדת מפחד ...

יריב לוין: אם היינו מצליחים להגיע לדגם הגיוני של הצגת תקציב מול ביצוע באופן רבעוני, בדיון אמיתי - - -

אורי אורבך: בסך הכול הצעות חוק לא עוברות.

רונית חייקין יעקובי: הצעות חוק עוברות בקריאה שנייה ושלישית אך לא אוכפים אותן.

אורי אורבך: תציע להם - - -

יריב לוין: נכון.

יריב לוין: זה ה-trade, אין על כך ויכוח.

יריב לוין: אי אפשר להקטין כאן כאשר לא מגיעים ל-trade בצד השני.

יריב לוין: כרגע אנחנו לא שם.

יריב לוין: אנחנו באים קודם כול לעשות סדר בתהליך הקיים, בתצורתו היום, ואחר-כך הלוואי ונצליח להגיע למשהו ברמה המהותית הזאת.

יריב לוין: אנחנו נמצאים בסעיף קטן 4(ג) בעמוד 3.

ארבל אסטרחן: סעיף 4, בסעיפים קטנים (א) ו-(ב) עוסק במועד הדיון המוקדם, שזה ימי רביעי או ישיבה מיוחדת.

ארבל אסטרחן: סעיף קטן (ג) עוסק בחובת ההמתנה.

ארבל אסטרחן: "(ג) הדיון המוקדם לא יתקיים לפני שעברו" – כאן נכתב 45 ימים אך יושב-ראש הוועדה הציע 30 ימים ונאמר שידובר על כך היום, אז צריך להחליט כמה ימים – "שלושים ימים מיום שהצעת החוק הונחה על שולחן הכנסת (בסעיף זה – תקופת ההנחה), ואולם יכול שתתקיים במועד מוקדם יותר באחת מאלה: (1) הממשלה הסכימה לכך ונמסרה על כך הודעה בכתב, למזכיר הכנסת;" כאן אולי לא מספיק שהממשלה תומכת כי לפעמים ההודעה אחרת.

ארבל אסטרחן: צריך לחשוב על כך, איך מודיעים, האם זה הודעה נפרדת.

אברהם מיכאלי: איך הממשלה תסכים אם לא תהיה פרוצדורה?

אברהם מיכאלי: איך נעביר את זה לממשלה בלי שיעבור המועד?

אברהם מיכאלי: יש לנו כאן כל פעם ויכוח על כך.

ארבל אסטרחן: נכון, צריך לדבר על כך.

ארבל אסטרחן: זה אפשרות אחת שקיימת גם היום: הסכמת הממשלה להקדמת הדיון.

ארבל אסטרחן: אפשרות אחרת היא: "(2) ועדת הכנסת החליטה על קיצור תקופת ההנחה, לפי בקשת יוזם הצעת החוק, שאליה יצורף נוסח הצעת החוק, אם השתכנעה כי להצעת החוק חשיבות או דחיפות או מטעמים מיוחדים אחרים, ובעת ההצבעה נכחו בוועדת הכנסת לפחות שליש מחבריה הקבועים;" ההוראה הזאת קיימת היום.

ארבל אסטרחן: בזמנו קבעו את השליש, שהוא ייחודי רק לדבר הזה.

אורי אורבך: למה נדרשת הסכמת הממשלה בפסקה (1)?

ארבל אסטרחן: היא מסכימה שלא יצטרכו להמתין 45 ימים.

ארבל אסטרחן: אתה מניח הצעת חוק והממשלה מסכימה שהיא תעלה אחרי שבוע.

אברהם מיכאלי: פטור מחובת הנחה ניתן על-ידי הממשלה.

ישראל אייכלר: למה צריך את השליש?

ארבל אסטרחן: זאת הוראה שנקבעה בשעתו.

ארבל אסטרחן: היו כל הזמן בקשות לפטורים וחשבו שאם יקבעו חובת נוכחות של שליש זה יצמצם את המספר.

יריב לוין: אסביר את הצד הפורמלי ואסביר מה אנו עושים מתוקף הסיכומים שישנם בינינו.

יריב לוין: באופן עקרוני התהליך של פטור מחובת הנחה הוא שחבר הכנסת פונה לוועדת הכנסת ומבקש פטור מחובת הנחה.

יריב לוין: לכאורה, באופן תיאורטי אני יכול להחליט שאני לא רוצה לדון בבקשה שלו, או שאדון בה רק במועד כזה שהיא תהפוך כבר ללא רלוונטית, ואני יכול לדון בה כעבור שעתיים ולקבל החלטה.

ארבל אסטרחן: צריך לדון בתוך זמן סביר.

יריב לוין: מאחר והממשלה אמרה: אם לא תהיה לנו אפשרות לגבש עמדה באופן אוטומטי נצטרך להתנגד ואז התוצאה תהיה שהקואליציה במשמעת קואליציונית תפיל את הנושא בהצבעה בתוך הוועדה, לכן הפרקטיקה שהתגבשה היא כזאת, שהצעות עולות לוועדת השרים לענייני חקיקה, ותיכף אסייג גם את זה.

יריב לוין: באופן עקרוני, נניח שהוצגה בקשה ביום שני, היא עולה לוועדת השרים לענייני חקיקה ביום ראשון שלאחר מכן ואז ניתנת עמדת הממשלה.

יריב לוין: בדרך כלל כאשר הממשלה תומכת בהצעת החוק היא תומכת גם בפטור ואז זה לא מגיע לשולחננו בכלל.

יריב לוין: אם הממשלה מתנגדת, יכול חבר הכנסת לבקש לקיים כאן הצבעה.

יריב לוין: אני תמיד עומד על כך שאקיים כאן הצבעה אם חבר הכנסת ביקש לעשות כן, אלא שאז נערך גיוס קואליציוני והבקשה לפטור נדחית, וזה קרה כאן כבר כמה פעמים.

יריב לוין: ברוב המקרים חברי הכנסת במקרה כזה פשוט מוותרים בכלל על העניין.

יריב לוין: עשו ניסיון, לא הצליחו לקבל את תמיכת הממשלה ויורדים מן העניין.

יריב לוין: פטור מחובת הנחה הפך למסלול שיש לו שני יתרונות: האחד, הוא באמת מקצר את הדרך, והשני, הוא מאפשר לעקוף את סוגיית המכסות כי הוא לכאורה בא מחוץ למסגרת המכסות.

אברהם מיכאלי: למה זה פוטר מן המכסות?

יריב לוין: הוא בא מחוץ למסגרת המכסות של ועדת השרים לענייני חקיקה.

יריב לוין: אני לא מדבר על החשבון הכולל של המכסות.

יריב לוין: כולנו מכירים את זה.

יריב לוין: רבותי, אתם מבינים בדיוק על מה אני מדבר.

יריב לוין: למעשה, אני יכול לומר לכם מתוך ניסיון של שנתיים, מספר הבקשות שהיתה בהן באמת דחיפות אמיתית אפסי ממש.

פרח לרנר: בפועל בכל שבוע אנחנו מקבלים בקשות כאלה.

יריב לוין: עמדה שאלה, בתוך האיזון הזה, האם הגיוני להפוך את זה לכלי שיציף את ועדת השרים לענייני חקיקה בכמויות עצומות של בקשות כאלה, שאז הם יכולים מבחינתם להגיד: רבותי, מאה אחוז, אנחנו רוצים שתקיים אצלך דיון על אישור הפטור או דחייתו, נגייס את הרוב הקואליציוני ונפיל את הכול.

יריב לוין: בסופו של דבר גיבשנו פרקטיקה שעובדת היטב לטובת כל הצדדים, שקבעה שמדי שבוע יעלו שתי הצעות במסלול הזה.

יריב לוין: במידה ויהיו יותר משתיים אני אחלק אותן בין קואליציה ובין אופוזיציה, אחת לכל אחד.

יריב לוין: בצורה הזאת הדברים עולים.

יריב לוין: בסך הכול יש לפעמים שיאים של הצפה.

יריב לוין: הממוצע הוא בין 1-2 ובדרך כלל אין אפילו תור, כי אנשים הבינו.

יריב לוין: בסך הכול התגבשה כאן איזו תודעה.

יריב לוין: הסברתי גם לאנשים שפנו אליי.

יריב לוין: כאשר אני רואה שאותו אדם בא אליי שבוע אחר שבוע וכל פעם מבקש פטור מחובת הנחה להצעה שהוא הגיש אתמול, אני אומר לו: אני לא יכול למנוע ממך לעשות כן, אבל תבין, אי אפשר לשלוח אותך בכל שבוע לוועדת השרים, זה לא הגיוני.

יריב לוין: תשתמש בזה כאשר אתה באמת צריך את זה.

יריב לוין: בכוחות משותפים הצלחנו להביא את זה למקום שכולם חיים אתו לא רע, מקום שמבוסס על הבנה ולא על איזו קביעה תקנונית כזאת או אחרת.

לימור ברמן: כחלק מן העניין מדוע הכלי הזה איבד ממשמעותו, במקום להסתכל על הצעת החוק שעולה כמו הצעה דחופה לסדר, כאשר משתמשים במכסה להצעה רגילה לסדר, כאן אין לזה סיכוי.

לימור ברמן: כלומר, אם אני לא צריכה את ועדת השרים לענייני חקיקה, כי ברור לי שוועדת השרים תתנגד להצעה, אבל עדיין חשוב לי באותו שבוע להעלות את זה – אציג לך דוגמה פשוטה, איך ביום חמישי חבר כנסת הגיש הצעת חוק בנוגע לכבאות כאשר בית אורן עדיין בערה, וביום ראשון אישרו אותה ובאותו שבוע היא עלתה.

לימור ברמן: באותה מידה יכלה להיות הצעת חוק שהממשלה היתה מתנגדת לה ועדיין רלוונטי שתעלה ביום רביעי, גם אם הממשלה מתנגדת לה.

יריב לוין: מאה אחוז.

לימור ברמן: אתה אומר מאה אחוז, אבל מה שקורה, בדיוק כפי שאתם לא עושים שום גיוס קואליציוני או אופוזיציוני כאשר יש הצעות לסדר שמבקשים להפכן לדחופות ושהנשיאות דחתה אותן, וחברי הכנסת כאן מצביעים באמת לפי שיקול דעת, אם באמת דחוף להעלות אותן באותו שבוע או לא, אותו דבר אמור להיות גם כאן.

לימור ברמן: אבל כאן אין בכלל שיקול דעת לחברי הכנסת להגיד: תעזבו לרגע את החלוקה בין קואליציה ואופוזיציה, גם אם זה נגד וגם אם זה בעד אולי בכל זאת צריך לשקול.

לימור ברמן: אפילו לא ברמה של לאפשר ל-2-3 הצעות בכנס לעלות בצורה כזאת.

יריב לוין: באופן עקרוני יש לנו בעיה בקדנציה הזאת, שאין כאן ועדת הסכמות.

יריב לוין: אנחנו יודעים את זה.

יריב לוין: יש כאן בעיה שמקרינה על דברים רבים.

יריב לוין: גם אני סבור שלא אסון גדול אם האופוזיציה תביא מדי פעם, גם בפטור מחובת הנחה, הצעה שהממשלה מתנגדת לה והיא תבוא לדיון ביום רביעי והקואליציה תפיל אותה.

יריב לוין: זה לא סוף העולם.

יריב לוין: זה בדיוק סוג הדברים שנסגר בוועדת הסכמות, כי לקואליציה יש זכות, היא לא רוצה שזה יעלה, היא לא רוצה את הפטור והיא יכולה לבוא לכאן, לגייס את האנשים ולהצביע נגד.

יריב לוין: אין שום כוח בעולם שיכול למנוע ממנה את זה.

יריב לוין: גם לא הגיוני למנוע ממנה את זה.

יריב לוין: בוועדה הזאת הצלחנו להגיע להבנה שאפשר לקדם כאן דברים ששנים לא עשו.

יריב לוין: אני סבור שזה לא בשמים.

יריב לוין: בעיניי באמת לא סוף העולם אם היתה עולה איזו הצעה בקריאה הטרומית, אלה באמת עניינים שוליים.

יריב לוין: זה שאין לנו כאן ועדת הסכמות מקשה מאוד, זה נכון, אין לי ויכוח על כך, אבל זה בעיה שלא נמצאת במגרש התקנוני, אלא במגרש של יכולת האנשים כאן לעבוד זה עם זה בצורה סבירה.

אברהם מיכאלי: בואו נחזור לרגע לנוהל שקבעת, וזה באמת עובד טוב למדי, בשנה האחרונה לפחות.

אברהם מיכאלי: אתה מציע כרגע שהנוהל הזה יישאר בעינו ולא ייכנס לתקנון?

יריב לוין: אני מציע לא להכניס אותו לתקנון כרגע.

אברהם מיכאלי: אתה מציע שנמשיך בחלוקה של אחד אופוזיציה אחד קואליציה באותו שבוע, כאשר כל מי שרוצה להקדים את הדיון קודם כול הצעתו עוברת לדיון בממשלה ואחר-כך מגיעה לכאן?

יריב לוין: לכאורה יכול לגשת אליי מישהו מן האופוזיציה ולהגיד לי: הגשתי היום הצעה ואני רוצה שמחר ייערך דיון בוועדת הכנסת, אני לא רוצה לחכות לממשלה.

יריב לוין: קודם כול, באופן עקרוני, ייתכן שאסכים.

יריב לוין: בגדול, שני דברים בוודאי יקרו.

יריב לוין: אחד, זאת צריכה להיות באמת סיבה סופר-מוצדקת, כי באופן עקרוני אין לי סיבה להעמיד את הממשלה בעמדת מבוכה כי לא נתתי לה שהות לקבוע עמדה.

יריב לוין: עלינו להיות גם הגיוניים.

יריב לוין: הרי בא אדם, הגיש הצעת חוק וזה דחוף לו מאוד.

יריב לוין: מאה אחוז.

אורי אורבך: אנשים חושבים שהצעת החוק שלהם היא הצעה דחופה לסדר.

לימור ברמן: אחרי 45 ימים הוא יכול לפטור את זה.

פרח לרנר: למה שיפטור את זה?

לימור ברמן: למה לא?

לימור ברמן: כמה הצעות חוק אתם - - -

פרח לרנר: כי את מדלגת על הממשלה, את מדלגת על ועדת השרים לענייני חקיקה.

סהר פינטו: למה 31 ממשלות קודמות ידעו להתמודד עם זה?

סהר פינטו: הפרקטיקה שהתפתחה כאן לא כל-כך טובה, היא פרקטיקה של אין ברירה.

סהר פינטו: זה שחברי הכנסת לא מבקשים פטור מחובת הנחה, זה לא כי הם הבינו את המשחק, אלא כי הבינו שאין שום סיכוי.

סהר פינטו: הם הבינו שאוטומטית זה עולה לשם ואוטומטית התגובה היא נגד הבקשה.

סהר פינטו: זאת הסיבה.

יריב לוין: מבקשים לא מעט.

יריב לוין: אני לא מבין את ההבדל.

יריב לוין: נניח שהיית ניגש אליי ביום ראשון והייתי מביא את העניין להצבעה ביום שלישי.

סהר פינטו: אז שבכל יום שלישי כל מי שמבקש הצעתו תעלה לדיון ויעשו גיוס ביחד.

סהר פינטו: למה לא?

סהר פינטו: כך זה היה.

יריב לוין: רבותי, חד-משמעית אני לא מקבל את זה, ואומר לכם מדוע.

יריב לוין: דרך המלך היא שמאפשרים לממשלה לקבוע עמדה.

יריב לוין: לכם יש טרוניה שהממשלה תמיד מתנגדת, אבל זה לא רלוונטי.

יריב לוין: לממשלה מותר לקבוע עמדה.

יריב לוין: יכול להיות מקרה סופר-קיצוני, שאומרים: זה עד כדי כך בנפשנו שאנחנו רוצים שיעלה דווקא השבוע.

יריב לוין: ייתכן שיהיה מקרה כזה ואולי אפילו אשתכנע בו, אבל אני לא רואה אותו.

אורי אורבך: באיזה מקרה?

אורי אורבך: אין כזה.

אורי אורבך: זה הצעת חוק.

יריב לוין: אבל בעיקרון, כשיטת עבודה, תהא אשר תהא עמדת הממשלה, ההיגיון אומר לאפשר לממשלה כמה ימים, אפילו פחות משבוע, להביע את עמדתה.

יריב לוין: זה לא דבר מופרך מיסודו.

סהר פינטו: בפרקטיקה זה לוקח הרבה יותר משבוע.

אורי אורבך: השאלה אם הספיקו להביא את זה לפני שהעיתון נסגר בבוקר ...

יריב לוין: אגב, יהיה גם מי שיאמר ששיטת החקיקה הזאת, אד-הוק פר הכותרת שהיתה אתמול בעיתון, גם היא שיטה בעייתית מאוד כשלעצמה.

יריב לוין: אנחנו מביאים עכשיו הצעת החוק בעניין זה.

יריב לוין: אני לא בטוח שדווקא זה הדבר שצריך לעודד אותו.

יריב לוין: לכן אני סבור שהאיזון הזה לא רע ובסך הכול עובד היטב.

יריב לוין: נכון שיש כאן בעיה מכיוון שאכן אין ועדת הסכמות.

יריב לוין: הקואליציה כאן מצליחה לשמור על משמעת טובה ובשל כך האופוזיציה מתקשה מאוד לעשות דברים שבקדנציה הקודמת צלחו לאופוזיציה בצורה טובה יותר, אבל זה מחוץ למסגרת העניין שנדון כאן.

סהר פינטו: זה לא מחוץ למסגרת כי כאשר אין ועדת הסכמות אז זה מה שנשאר, השולחן הזה, ועדת הכנסת ואם אי אפשר להעביר לוועדת הכנסת - - -

יריב לוין: לכן אני אומר לך שוב, הפרקטיקה – אתה יודע טוב מאוד שקבעתי שאם אני מקבל בקשה מן האופוזיציה שהצעה מסוימת תובא לוועדת השרים לענייני חקיקה ביום ראשון, למרות שבסדר הרץ היא נמצאת במקום נמוך יותר אני מקדים אותה להצעה אחרת.

יריב לוין: כלומר, אני עושה מה שאני יכול בכלים הסבירים שיש לי.

יריב לוין: אבל מכאן ועד להגיד לי: אל תשמע את הממשלה בכלל, תקבל את הצעת החוק והיא תבוא לדיון למחרת בלי שתהיה עמדת ממשלה – אולי הממשלה בכלל תרצה לתמוך בהצעה.

יריב לוין: אני לא יכול לצאת מנקודת הנחה לפיה לא אתן לממשלה בכלל זמן לחשוב, שאדרוש ממנה להתייצב אצלי למחרת ולהצביע על ההצעה.

יריב לוין: אתם מבינים שזה לא הגיוני.

סהר פינטו: זה היה הגיוני בממשלות קודמות.

יריב לוין: אינני יודע.

יריב לוין: בעיניי זה לא הגיוני.

יריב לוין: אגב, אני לא יודע אם זה היה בממשלות אחרות.

סהר פינטו: זה היה בכנסת הקודמת.

יריב לוין: בכנסת הקודמת היו מגייסים רוב ומפילים את הצעת האופוזיציה.

יריב לוין: בעיניי זה לא נכון.

יריב לוין: אני אומר לכם שוב, אם יסב לכם הנאה שנעשה כאן גיוס ונפיל כל פעם בקשות כאלה אז מידי פעם נעשה את זה אולי.

יריב לוין: אני סבור שזה לא נכון.

סהר פינטו: זה לא יסב שום הנאה, אבל כאשר אין שום שיח מול ועדת השרים – זה קשה מאוד.

סהר פינטו: אין שום שיח.

סהר פינטו: נכון, על השולחן הזה בכל שבוע יהיה גיוס, אבל אחרי שבועיים-שלושה זה יוביל ל- - -

יריב לוין: לא בכל שבוע יהיה גיוס כי לא אאפשר להפוך את זה למכשיר טרטור.

יריב לוין: רבותי, לא זאת המטרה.

יריב לוין: לא יהיה כאן בכל שבוע גיוס, אלא אולי רק מידי פעם נערוך כאן הצבעה כזאת.

יריב לוין: אני לא יודע מה זה נותן.

יריב לוין: בעיניי זה לא נכון.

ארבל אסטרחן: פורמלית אתה רוצה להשאיר בנוסח גם שהממשלה יכולה להסכים, ותיכף נראה איך, וגם שלוועדת הכנסת נותרת הסמכות הפורמלית.

יריב לוין: נכון, בוודאי, אך לא רק פורמלית.

ארבל אסטרחן: נשאיר את הקוורום של השליש?

ארבל אסטרחן: זה הוראה ייחודית שנמצאת רק בעניין הפטורים.

יריב לוין: אתם חושבים שצריך את הקוורום?

תמי כנפו: כן.

תמי כנפו: זאת היתה ההצעה.

תמי כנפו: עשו את זה כדי למנוע הצפה של בקשות.

תמי כנפו: אם המנגנון שלך עובד אז ייתכן שאפשר - - -

אברהם מיכאלי: תשאיר את השליש.

אברהם מיכאלי: זה טוב ועוזר לך לבקרה לגבי הצבעות מחטף.

תמי כנפו: זה בידיים שלו.

תמי כנפו: אם הוא לא מאפשר את ההצפה אז באמת לא צריך את השליש.

אברהם מיכאלי: כדי שלא יהיה מצב שבנוכחות של חבר כנסת אחד יאושר דיון באותו יום.

אברהם מיכאלי: אני לא רוצה שיהיה לו את הכלי הזה.

יריב לוין: בשלב הזה נשאיר את השליש.

אברהם מיכאלי: שחברי הכנסת יחליטו אם לתת לו או לא.

אברהם מיכאלי: למה שחבר הכנסת יריב לוין יהיה האיש הרע?

ישראל אייכלר: ואם אין קוורום?

ארבל אסטרחן: אז אי אפשר להצביע על הפטור.

ישראל אייכלר: זה אומר שלאופוזיציה אין אף פעם סיכוי כי הקואליציה יכולה תמיד להביא שליש.

יריב לוין: לאופוזיציה יש גם שליש, 7 מתוך 17.

אברהם מיכאלי: את הנוהל הזה אפשר להעלות על נייר לא פורמלי?

יריב לוין: אין בעיה.

אברהם מיכאלי: כי אנחנו כאן באמת לא יודעים איך לעשות את הכול.

יריב לוין: אפשר.

יריב לוין: אבל אני רוצה להגיד לך גם את הצד השני.

יריב לוין: הנוהל הוא פרי העובדה שכרגע העניין עובד בסך הכול בצורה סבירה, ואם יש טענות תביאו אותן וננסה לפתור את הדברים.

יריב לוין: אני לא שש לקבע את העניין הזה כדבר מחייב.

יריב לוין: עדיין ייתכן שבשלב מסוים נחליט שזה לא מתאים לנו יותר ונרצה לעשות דברים אחרים.

יריב לוין: אני נזהר מאוד מקיבוע של הדבר הזה.

יריב לוין: בינתיים זה עבד לא רע, לדעתי.

יריב לוין: אני שומע כאן שיש מי שרואה את הדברים קצת אחרת.

יריב לוין: אני מוכן לחשוב על זה.

אברהם מיכאלי: בוודאי יהיו אי-אלו הערות, אבל לכן קובעים איזה נוהל שפעל בשנה האחרונה.

יריב לוין: אני שומע שלפחות מכיוון סיעת קדימה יש טענות שזה לא כל-כך עובד.

לימור ברמן: אולי לגבי חלק מן הסיעות זה כן עבד.

לימור ברמן: אצלנו זה הביא פשוט ליאוש טוטלי, פשוט לא מבקשים.

לימור ברמן: בחצי השנה הראשונה בכל שבוע-שבועיים הייתי מתקשרת והיו מוגשות 3 הצעות חוק רק של הסיעה שלי שהמתינו לפטור מחובת הנחה.

לימור ברמן: ביקשו שנביא את זה לוועדה ושהוועדה תפיל את הבקשה כי זה נותן להם צ'אנס לדבר, להסביר מדוע הם סבורים שכל-כך דחוף להעלות את ההצעה מייד.

יריב לוין: אבל מה הבעיה?

יריב לוין: יש להם הזדמנות כעבור שבוע לעשות את זה.

יריב לוין: אם ביום ראשון ועדת השרים לענייני חקיקה החליטה שהיא מתנגדת, יבואו ביום שלישי ויסבירו.

לימור ברמן: אמרת שלקואליציה יש אחד ולאופוזיציה יש אחד, לא משנה מה גודלם.

יריב לוין: כי ההצעות לא דחופות, מה לעשות.

יריב לוין: את רוצה שאלך לפי מדד של דחיפות?

יריב לוין: אז לא יהיה כלום.

לימור ברמן: אבל יש כאן ועדה ושהיא תקבע את זה.

לימור ברמן: למה לא לקיים דיון בוועדה?

יריב לוין: מכיוון שההצעות לא דחופות ולי אין שאיפות אימפריאליסטיות להפוך את הוועדה הזאת לוועדה לענייני דיונים מוקדמים בהצעות חוק של כל הוועדות האחרות, כי ברור לגמרי מה המשמעות של זה.

יריב לוין: מישהו אחר במקומי היה אומר: מצוין לי, עכשיו אדוּן בדלק, אדוּן בנושאים הביטחוניים, אדוּן כאן בכל דבר, כי כל אחד יגיד לו: בוא, בוא, אני אעשה הזמנה, בוא, בוא, תבקש פטור ואעביר את הדיון אליי.

יריב לוין: זה נחמד נורא, אבל בעיניי זה לא נכון.

אורי אורבך: יש לי הצעה: בכל ההצעות הדחופות תדון ביום חמישי.

אורי אורבך: אז נראה מה באמת דחוף.

יריב לוין: אני בטוח שרבים מראשי ועדת הכנסת, כמו בעבר כך גם בעתיד ישמחו לעשות את זה.

יריב לוין: בעיניי זה לא נכון.

לימור ברמן: בדיוק כפי שקורה עכשיו כאשר יודעים שאתה מעלה את זה לוועדת השרים לענייני חקיקה.

לימור ברמן: בהתחלה יהיה זרם גדול של פניות של חברי הכנסת אך בהמשך הזרם יילך ויקטן.

לימור ברמן: זה צריך להיות משהו מהותי מאוד וחשוב מאוד כדי שאולי יצליחו להעלות הצעת חוק בפטור מחובת הנחה.

יריב לוין: זה בדיוק הרעיון.

לימור ברמן: כרגע זה לא המסלול.

לימור ברמן: כרגע כמעט כל עבודת חברי הכנסת תלויה בממשלה, וזה "חונק".

יריב לוין: כך היה תמיד.

לימור ברמן: אלה הופכים להיות יותר קטנים, ואלה הופכים להיות יותר שולטים.

אורי אורבך: אבל לא כל מה שאנחנו חושבים כדחוף הוא באמת דחוף.

לימור ברמן: יש חברי כנסת שיבואו כחברים, ויגידו: דחוף, דחוף, דחוף.

יריב לוין: אגיד לך יותר מזה, כבר קרה לי פעם או פעמיים שבשבוע אחד הגישו לי שלוש הצעות שהיה מקום לדון בהן מיידית והגעתי איתם לסיכום ששלוש ההצעות יעלו, עמדתי על הרגליים האחוריות.

אורי אורבך: אז הן הפכו להיות הצעה לסדר בכנסת.

יריב לוין: אמרתי: רבותי, במקרה הזה הדיון אכן דחוף.

יריב לוין: כשם שאני הולך לקראת

יריב לוין: כם ביום-יום - - -

לימור ברמן: אני לא רוצה שההצעה תעלה לוועדת השרים לענייני חקיקה.

לימור ברמן: אני רוצה שהיא תעלה למליאה.

יריב לוין: אבל מה לעשות, אין לך פטור.

יריב לוין: הרי גם בוועדה לא תקבלי פטור.

לימור ברמן: אני רוצה שזה יגיע לדיון.

יריב לוין: אז נקיים דיון.

לימור ברמן: אבל זה רק הממשלה.

יריב לוין: את לא צודקת.

תמי כנפו: אם זה נופל לך פה אז גמרנו.

לימור ברמן: לא הכול ייפול.

יריב לוין: בואו לא נערבב בין הדברים.

יריב לוין: קודם כול, יש לך זכות לבקש פטור מחובת הנחה.

יריב לוין: לא זכות להביא את זה למליאה בפטור מחובת הנחה, את זה אין לך.

יריב לוין: יש לך זכות לבקש פטור מחובת הנחה.

יריב לוין: לי יש סמכות להחליט בכלל לא לדון בזה, לדחות את זה בשל כל מיני סיבות.

יריב לוין: אני לא בעד להשתמש בסמכות הזאת, אני כבר אומר לך, ולא אעשה את זה.

יריב לוין: הודעתי מראש, כבלתי את עצמי מרצוני מראש.

יריב לוין: בכל הצעת חוק שאת רוצה לקיים כאן דיון האם יהיה לה פטור מחובת הנחה – יהיה דיון ותהיה הצבעה.

יריב לוין: כך היה עד היום בכל החוקים, כך יהיה וימשיך להיות.

יריב לוין: יש רק שאלה אחת:

יריב לוין: האם הדיון הזה יתקיים מייד למחרת הגשת הבקשה, או שהוא יתקיים כעבוד שבוע, אחרי שניתנה עמדה של ועדת השרים לענייני חקיקה.

יריב לוין: בעיניי ב-99.

יריב לוין: 9% מן המקרים אין שום סיבה ושום היגיון שלא לחכות שבוע ולאפשר להם להביע את עמדתם.

יריב לוין: זה כל הפרקטיקה.

יריב לוין: אין בעיה, אתם יכולים לערוך כאן מידי שבוע דיונים על מה שלא אושר לכם בוועדת השרים לענייני חקיקה ביום ראשון.

יריב לוין: אקיים כאן הצבעות על הכול, אני מבטיח לכם.

יריב לוין: גם עשיתי את זה, אגב, למשל לגבי האופנוענים.

אברהם מיכאלי: זה לא יוגבל?

לימור ברמן: המקרה היחיד שאני זוכרת הוא עם האופנוענים, הצעת חוק של חבר הכנסת יואל חסון.

יריב לוין: פעם ביקש ממני חבר הכנסת בילסקי, אני כבר לא זוכר בעניין איזו הצעת חוק, וערכנו כאן דיון.

יריב לוין: היו כמה דוגמאות.

יריב לוין: הצעת החוק בעניין האופנוענים, שהיתה סופר רגישה וסופר בעייתית, כאשר היו חילוקי-דעות בתוך הסיעה שלי את מתארת לעצמך שביקשו ממני לדחות את הדיון, אך לא הסכמתי.

יריב לוין: יש הבדל בין זה ובין שבאופן קבוע אעמיד את הממשלה במצב שהיא לא מסוגלת לגבש את עמדתה.

יריב לוין: זה לא הגיוני ולא נכון.

יריב לוין: זה כל העניין.

יריב לוין: אם אדם בא אליי ביום שני, וזה עולה ביום שני כעבור שבוע, ואני נותן לכם את האפשרות לקבוע שאתם רוצים לשנות - - -

אברהם מיכאלי: זה לא מוגבל על-פי כמות הצעות החוק?

אברהם מיכאלי: אם הם רוצים להביא 4 הצעות חוק בפטור מחובת הנחה.

אברהם מיכאלי: אין להם בעיה.

רונית חייקין יעקובי: זה מוגבל.

אברהם מיכאלי: לא, הם יכולים להביא אותן לוועדה, אחרי שהממשלה דחתה את הבקשה.

יריב לוין: בוודאי.

יריב לוין: חבר הכנסת יכול להגיד לי: אני לא רוצה.

יריב לוין: אז אין בעיה, אז לא יהיה.

אברהם מיכאלי: אם הממשלה דחתה את הבקשה לפטור מחובת הנחה יוכלו להביא את זה לוועדה כפי שירצו.

יריב לוין: אם תגידו לי: יש לנו שלוש הצעות חוק, אנחנו רוצים שהאחת תלך לוועדת השרים לענייני חקיקה ואילו על השתיים האחרות מבקשים להצביע בלי שיידונו בוועדת השרים, בעיניי זה לא נכון.

יריב לוין: אתן לממשלה איזו שהות להתארגן ואצביע כעבור שבוע על הבקשות לגבי שתי ההצעות הללו ונפיל את שתיהן.

יריב לוין: מה זה נותן?

יריב לוין: זה לא נותן כלום, בעיניי לפחות.

יריב לוין: למה עשו את זה כאן?

יריב לוין: כי זה נתן דבר אחד: זה נתן סמכויות לראשי ועדת הכנסת, בדיוק כפי שקרה בעבר עם הוועדה לפניות הציבור שדנה בכל דבר כי הציבור פנה ושאל.

יריב לוין: גם כאן אני יכול לעשות את זה.

יריב לוין: אבקש מכל חבר כנסת שיפנה אליי עם הנושא ה"חם" על סדר היום ונכנס כאן את כולם.

יריב לוין: אני סבור שזה לא נכון.

יריב לוין: היחיד שנפגע מזה באמת הוא אני, אבל זה לא נכון.

סהר פינטו: הממשלה הזאת לא מאפשרת שום דיון אמיתי.

סהר פינטו: המטרה של הסעיף הזה, שבכוונה נמצא בנפרד מן הסעיף לפיו הממשלה יכולה לתת פטור מחובת הנחה, היא שכן יתקיים דיון בכנסת, שגם הכנסת תאמר את דברה.

יריב לוין: זה לא הכנסת אלא הוועדה.

יריב לוין: זה לא במליאה.

יריב לוין: הוועדה תפיל את ההצעה.

יריב לוין: אין לי בעיה, יתקיים דיון בוועדה.

יריב לוין: כל הוויכוח שלנו הוא האם ניתן לממשלה שבוע כדי להציג את עמדתה.

יריב לוין: זה נראה לי סביר.

סהר פינטו: כאשר יתקיים דיון בוועדה ואתה ביחד עם חברי הוועדה תגידו לממשלה שזה נושא שאתם סבורים שראוי כן להקדים את הדיון בו, הממשלה תתנהג אחרת.

סהר פינטו: כך קרה בממשלה הקודמת.

יריב לוין: זאת כבר טרוניה מסוג אחר לגמרי, טרוניה שלקוּחה ממקום אחר.

יריב לוין: היא לא נוגעת לתחום הנוהל, אלא לתחום המחויבות שאנחנו מגלים כלפי המשמעת הקואליציונית והאם אנחנו לא לוקחים אותה רחוק מדי.

יריב לוין: זה ויכוח פוליטי שלא צריך להתנהל כאן.

יריב לוין: אני מודה – אני מוכן להגיד את זה אפילו לפרוטוקול – שעל הקדמת דיון באיזה הצעת חוק, על זה לא אריב עם הממשלה כאשר היא מתנגדת לכך.

יריב לוין: אני משאיר את היכולת שלי להפעיל לחץ על הממשלה למשל לגבי חקיקת חוק משאל-עם, אני מודה, אני לא מסתיר את זה.

יריב לוין: זה כבר עניין פוליטי שלא שייך לנושא שלנו.

יריב לוין: זה לא שייך לעובדה שלא אתן להם להגיד לי: תעכב את זה לעוד חודש כדי למנוע מן האופוזיציה להביא את זה למגרש הציבור.

יריב לוין: את זה לא אתן לעשות.

יריב לוין: אני סבור שכאן האיזון נכון.

יריב לוין: מצד שני, גם לא אגיד להם: רבותי, תהיו בכוננות ביום שלישי להפתעה התורנית בלי שאתם יכולים בכלל לגבש עמדה.

יריב לוין: אז תבוא הממשלה ותגיד: אנחנו דווקא סבורים שיש סיכוי טוב ששרים יתמכו, אבל אנחנו לא יודעים את עמדתם אז אין לנו ברירה אלא להתנגד.

יריב לוין: זה נורא נחמד, אבל זה לא נכון ולא צודק.

רונית חייקין יעקובי: על שעון הקיץ אנחנו שומעים כבר 3 חודשים אותו דבר.

יריב לוין: אלה בעיות נקודתיות.

יריב לוין: זה לא שלשעון הקיץ יש נגיעה ליכולת להביא הצעת חוק לכאן בפטור מחובת הנחה.

יריב לוין: כאשר הבאתם דברים, אפילו שהיו מביכים מבחינתנו, דאגתי לקיים כאן דיון והצבעה, לא ויתרתי.

יריב לוין: אין כאן בכלל שאלה.

יריב לוין: זה לא שאני אומר לכם: רבותי, כאשר הם מתנגדים אני לא רוצה לדון בזה.

יריב לוין: להיפך, כל דבר שהם יודיעו על התנגדותם כאשר אתבקש יבוא מייד לדיון ולהצבעה כאן.

פרח לרנר: היו מקרים שהצעות חוק של האופוזיציה עברו בוועדת השרים לענייני חקיקה וקיבלו פטור מחובת הנחה.

לימור ברמן: עברו שנתיים לעבודת הממשלה הזאת וכמה נושאים עלו?

פרח לרנר: את כאילו מבטלת את האפשרות הזאת.

לימור ברמן: הרי מה זה קריאה טרומית?

לימור ברמן: היא לא קריאה ראשונה, שנייה או שלישית, לאחר שעבדו על הצעת החוק.

לימור ברמן: קריאה טרומית, מכיוון שהרוב נופל, מטרתה להעלות את הנושא על סדר היום.

לימור ברמן: זה מה שההצעה הזאת אומרת.

פרח לרנר: אבל בלי לקבל את עמדת הממשלה?

איל זנדברג: זה לא נועד למטרה הזאת.

איל זנדברג: הצעת חוק נועדה לקדם חקיקה, לא רק ליצור דיון ציבורי.

פרח לרנר: היא יוצאת מנקודת הנחה שבכל מקרה ההצעה נופלת.

לימור ברמן: בדרך כלל אנשי האופוזיציה לא מקבלים הזדמנות כזאת.

אברהם מיכאלי: מה המכסה שיש לך להצעות רגילות באותו שבוע?

לימור ברמן: הצעות רגילות גם עוקרו מעיקרן כי הן עולות ב-7-8 בערב כאשר אין כאן אף אחד.

אברהם מיכאלי: סליחה, אבל זה בעיה של הכנסת, איך הכנסת מתייחסת להצעות לסדר.

אברהם מיכאלי: אם למישהו כל-כך דחוף שנושא מסוים יעלה לדיון ציבורי, שיגיש הצעה רגילה ושלום על ישראל.

אברהם מיכאלי: למה להגיש הצעת חוק?

רונית חייקין יעקובי: כי אף אחד לא ישמע על כך.

אברהם מיכאלי: הרי במילא לא ישמעו גם כאשר הצעת חוק עולה ביום רביעי בשעה 12.

יריב לוין: אם הם יבואו בגישה הזאת הם ימוטטו את ההסדר שגלעד עשה עם מזכירות הכנסת.

רונית חייקין יעקובי: יש פיילוט עד סוף מרץ.

יריב לוין: נכון.

יריב לוין: הדבר הזה יבטל את הפיילוט.

יריב לוין: אין לי בעיה שיתמוטט ההסדר.

פרח לרנר: בדקתי.

פרח לרנר: אני חוזרת עם תשובה.

תמי כנפו: דיברת עם השר בגין?

פרח לרנר: על זה לא דיברתי עם השר בגין.

יריב לוין: תדברי עם השר בגין.

יריב לוין: הוא לקח על עצמו לטפל בזה.

סהר פינטו: יש גבול לאטימות.

סהר פינטו: אין שום הצדקה שהצעת חוק ממשלתית שיכולה להיות כמו חוק הרפורמה במינהל מקרקע ישראל יהיה לה חובת הנחה של יומיים, ואם הממשלה רוצה היא יכולה לשנות כאן חוק-יסוד תוך כדי קבלת פטור מחובת הנחה והעברת שלוש קריאות באותו יום, ואילו הצעת חוק פרטית צריכה לחכות 45 ימים שבועיים מראש לתת לממשלה כדי שהיא תדע שזה יעלה בעוד שבועיים ושבינתיים תגבש את עמדתה.

צבי יעקבזון: מותר לרגע להעמיד דברים על דיוקם?

צבי יעקבזון: צריך לעשות קצת סדר.

צבי יעקבזון: נכנסתי רק עכשיו.

צבי יעקבזון: מר סהר פינטו, הדברים שאמרת כרגע – ואני לא מתייחס לאופוזיציה וקואליציה – שלא הוגן שלממשלה יש יומיים חובת הנחה ואילו לחבר כנסת 30 או 45 ימים, בינינו, זה לא מדויק.

צבי יעקבזון: כאשר הממשלה מניחה כאן הצעת חוק זה אחרי שהממשלה ערכה דיונים בתוכה.

צבי יעקבזון: נותנים לה 30 או 45 ימים כדי להעביר את הצעת החוק בין השרים.

סהר פינטו: בין השרים, אך חברי הכנסת והציבור לא רואים את הנוסח הסופי.

צבי יעקבזון: אני לא מצליח להבין מה הוא רוצה.

צבי יעקבזון: הוא רוצה לדון בפטור מחובת הנחה רק אחרי הדיון בוועדת השרים לענייני חקיקה?

אברהם מיכאלי: כך זה קורה עכשיו.

רונית חייקין יעקובי: זה כך כבר שנתיים.

צבי יעקבזון: אבל צריך לדעת שרוב הצעות החוק נדונות בוועדת השרים לענייני חקיקה כבר אחרי שחלפו 45 ימים.

תמי כנפו: לא מדברים על זה.

תמי כנפו: מדברים על פטור מחובת הנחה.

רונית חייקין יעקובי: אנחנו רוצים להקדים, למשל אם יש משהו אקטואלי בנושא הדלק – היום אנחנו צריכים לחכות שבועיים.

רונית חייקין יעקובי: אנחנו רוצים שזה יעלה כאן

רונית חייקין יעקובי: לפני תום 45 ימים.

צבי יעקבזון: אני שואל שאלה פשוטה, באיזו זכות הוא מבקש את זה?

רונית חייקין יעקובי: זה הסכם שנתקבל לפני שנתיים.

סהר פינטו: הרבה יותר חשוב לו שיקבל שבועיים קודם.

רונית חייקין יעקובי: סמכותו כיושב-ראש ועדת הכנסת לא לקבל את השחרור מחובת הנחה.

צבי יעקבזון: איזו זכות יש לו להגיד: אני לא רוצה לדון בזה?

אברהם מיכאלי: אלה ההסכמות.

יריב לוין: כל הזכות שבעולם.

צבי יעקבזון: אתה יכול להגיד: אני כיושב-ראש לא אדון בוועדה עד שחבר הכנסת הזה לא - - -?

סהר פינטו: באמת עוברים במשך 45 ימים על כל הצעות החוק?

סהר פינטו: את רוצה להגיד לי שעל 3,000 הצעות עוברים בממשלה?

יריב לוין: אני רוצה להיראות בסדר, אז לא אסכל את בקשתך, אלא רק אדוּן בה אחרי 35 ימים.

יריב לוין: איפה כתוב שזה אסור?

צבי יעקבזון: אם אתה דיקטטור זה בסדר.

יריב לוין: לא עשיתי את זה אף פעם, אבל יש לי סמכות לעשות כן.

צבי יעקבזון: לא אמרתי שזה לא הגיוני.

צבי יעקבזון: אמרתי: יש כנסת ויש ממשלה.

צבי יעקבזון: אין קשר בין כנסת לממשלה.

יריב לוין: אשאל אותך שאלה פשוטה: העברתי הצעת חוק שנוגעת למשרד הפנים אל ועדת הפנים והגנת הסביבה.

יריב לוין: התגלעו חילוקי דעות ביני ובין שר הפנים, בין שנוגעים לנושא ובין שלא נוגעים בו כלל.

יריב לוין: יושב-ראש ועדת הפנים והגנת הסביבה, יש לו 6 חודשים שבהם הוא יכול לדחות את הדיון בעניין שלי.

יריב לוין: אחרי 6 חודשים הוא קבע דיון, דן, אך לא הצביע.

יריב לוין: הוא קבע שצריך לשמוע עוד מומחים ועוד אנשים וכך סחב את העניין.

יריב לוין: ברצותו, החוק לא יגיע לעולם למליאה.

יריב לוין: אתה יודע את זה.

איל זנדברג: אפשר להביא אותו גם לוועדת הכנסת.

יריב לוין: אני יכול לעשות גם עוד כמה דברים.

יריב לוין: אני יכול לקיים הצבעה - - -

צבי יעקבזון: אתה יכול, אבל לא מדובר על המסלול הזה.

צבי יעקבזון: אתה מדבר כרגע על סדר תקין של דיון.

יריב לוין: הסדר התקין הוא שידון יושב-ראש ועדה בהצעות המונחות בפניו כסדרן, כפי שהועברו אליו.

יריב לוין: זה כמובן לא עובד כך.

צבי יעקבזון: יושב-ראש הוועדה אומר: אני רוצה סייג, והסייג שהוא דן בפטור מחובת הנחה רק אחרי דיון בוועדת השרים לענייני חקיקה.

יריב לוין: לא, אני לא מוכן שיהיה סייג כזה, חס וחלילה.

לימור ברמן: כך קורה בפועל.

יריב לוין: אמרתי שיש לי איתם הסדר של הסכמה, שהוא trade מסוים שיכול בוודאי גם להשתנות.

יריב לוין: אני לא רוצה להיות לעולם ועֵד במצב שוועדת השרים לענייני חקיקה תגיד לי: דנו, לא הצלחנו לגבש עמדה ולכן אנחנו צריכים עוד שבועיים.

יריב לוין: אז מה?

צבי יעקבזון: לא הבנתי.

צבי יעקבזון: כלומר אתה לא רוצה להוסיף סייג כזה?

אברהם מיכאלי: זה נוהל לא כתוב, בהסכמה.

יריב לוין: זה הסדר בהסכמה, שלדעתי עבד יפה ושירת את כולם.

יריב לוין: אם יש מי שחושבים אחרת, אני מוכן לשקול אותו פעם נוספת.

יריב לוין: אני חושב שהוא עבד בסך הכול יפה.

אברהם מיכאלי: לכן המילה דיקטטור לא שייכת לעניין.

יריב לוין: אני סבור שלא נכון להפוך את ועדת הכנסת לוועדה שדרך הצינור של הדיונים בפטור מחובת הנחה דנה בכל הנושאים בעולם והופכת עצמה למחליפה של הוועדות האחרות.

יריב לוין: יש מי שהיתה להם גישה יותר אימפריאליסטית משלי, אבל זה בסדר.

יריב לוין: אני יכול לדון בכל דבר בוועדת הכנסת ואז הדיון בוועדה האחרת כבר יתייתר, אבל זה נראה לי לא נכון.

יריב לוין: הסברתי לגברת פרח לרנר דבר אחד, שההסדר שהגעתם אליו עם השר בגין, שבעיניי הוא הסדר מצוין, נשען, בין השאר, על ההבנה שכאן אנחנו יורדים ל-30 ימים.

יריב לוין: אם ההבנות לא יבוצעו, ההסדר יקרוס.

סהר פינטו: זה נועד לשרת אותו דבר.

יריב לוין: לכן אני מציע לכם לשקול היטב את ההצעה, שהיא נכונה.

יריב לוין: ההסדר מול השר בגין הוא הסדר טוב שמשרת את כולם ויש בו היגיון.

יריב לוין: אני בעד לשמר אותו.

יריב לוין: אם אתם רוצים לשבור אותו, תשברו אותו.

רונית חייקין יעקובי: בינתיים רק קיבלו, אך לא נתנו כלום.

איל זנדברג: לא בכנסת הזאת, אבל בכנסת הבאה זה הסכמה שתמשיך לחול.

יריב לוין: רבותי, העניין הזה לא יסתדר בלי הצד שלכם בו.

רונית חייקין יעקובי: נראה לך הגיוני שבמשך שנה וחצי הממשלה לא דנה בערעורים של חברי כנסת?

פרח לרנר: זה לא לשולחן הזה.

איל זנדברג: מה זה ערעורים של חברי כנסת?

צבי יעקבזון: אם זה חברים מהקואליציה, לא נראה לי.

רונית חייקין יעקובי: השר מערער על הממשלה והדיון מתעכב.

יריב לוין: שנה וחצי?

יריב לוין: יש לי הצעת חוק שמתעכבת זמן רב יותר לערעור.

רונית חייקין יעקובי: עם כל מה שתביא הממשלה, וגם אם תעלה לנו 2-3 דברים לערערים, בסוף חודש מרץ הפיילוט יסתיים.

רונית חייקין יעקובי: זה אִיוּם.

יריב לוין: זה לא אִיוּם.

יריב לוין: כך זה צריך להיות, כי אחרת האיזון נשבר.

יריב לוין: בעניין הזה אני לגמרי אתך.

רונית חייקין יעקובי: אי אפשר כל היום רק לקחת.

פרח לרנר: לא השתתפתי בישיבה עם השר בני בגין.

פרח לרנר: האם באותו דיון דנו גם בעררים?

יריב לוין: לא ייתכן שהצעת חוק שלי ממתינה כבר שנה וחצי בממשלה ולא דנים בערר.

פרח לרנר: בעררים אתם מתפרצים אל דלת פתוחה.

פרח לרנר: הנושא הזה נדון בימים אלה אצל מזכיר הממשלה.

רונית חייקין יעקובי: גלעד סממה כבר אמר לנו שזה - - - אנחנו בדצמבר, ובינואר, ובפברואר ובינתיים חבר הכנסת חיים אורון פורש.

יריב לוין: לך יש עוד יתרון, כי את יכולה להחליט להביא את זה להצבעה גם אם זה נופל.

יריב לוין: לא מעניינת אותך הממשלה.

יריב לוין: אני אפילו את זה לא יכול לעשות.

רונית חייקין יעקובי: אז תחתים אותי ואני אגיש את זה.

יריב לוין: החתמתי את חברת הכנסת יולי תמיר אבל היא פרשה מן הכנסת.

אברהם מיכאלי: איך אפשר להחתים אותך?

אברהם מיכאלי: אחרי מעשה אי אפשר.

אברהם מיכאלי: זה אחת הבעיות, שאי אפשר אחרי הגשה להחתים עוד חברי כנסת על הצעת החוק.

אברהם מיכאלי: גם זה אבסורד.

יריב לוין: אחרת זה ייהפך בכלל למסחרה.

יריב לוין: זה בלתי אפשרי.

ארבל אסטרחן: נשאיר את ה-"30 ימים"?

יריב לוין: כן.

ארבל אסטרחן: האם אנחנו רוצים שהתנאי להקדמה הוא שהממשלה תומכת בהצעת החוק, או די כאן שהיא אינה מביעה עמדה?

ליאור נתן: רק כאשר הממשלה תומכת בהצעת החוק.

ליאור נתן: לפעמים אין עמדת ממשלה כי לא שולחים את זה לכל מיני גופים.

קריאה: כאשר לראש הממשלה אין עמדה זה עובר לכנסת ויש חופש הצבעה.

תמי כנפו: בדרך כלל אין עמדה בחוקי בחירות.

איל זנדברג: אין עמדה גם בחוקי בחירות, אבל לא רק.

איל זנדברג: האם לא קורה שקבוצה אחרת באה לממשלה ומבקשת ממנה לא למהר ולברר את העניין?

איל זנדברג: אינני יודע.

איל זנדברג: אין לי תשובה.

יריב לוין: דבר אחד אני רוצה לומר.

יריב לוין: בישיבה הזאת – ואני מברך את כל מי שהגיעו, וכולם מוזמנים – אבל הוכח שהסיכוי היחיד לקדם את התקנון הוא כאשר דנים רק שלושה אנשים.

ליאור נתן: הנושא הזה מעורר התרגשות.

יריב לוין: בואו נהיה קצת קונסטרוקטיביים.

יריב לוין: נשמע את עו"ד ארבל אסטרחן וננסה להתקדם קצת.

ארבל אסטרחן: אני רוצה לחזור לרגע לפסקה הראשונה.

ארבל אסטרחן: מה אנחנו רוצים שהממשלה תודיע כדי שהכנסת תוכל להעלות הצעות חוק לפני שעוברת התקופה?

ליאור נתן: אם הממשלה הסכימה, אם הממשלה הביעה תמיכה בהצעת חוק, במסגרת התמיכה שהיא מעבירה אל מזכירות הכנסת, או גם כאשר לא קבעה עמדה, זה היינו הך מבחינתנו.

ארבל אסטרחן: אפשר להגיד "לא התנגדה", כפי שהציע כאן מר צביקה יעקבזון, או אולי רוצים שהיא תודיע שהיא תומכת או לא מביעה עמדה?

איל זנדברג: ההחלטה בוועדת השרים לא אומרת: אנחנו לא מתנגדים.

סהר פינטו: לא צריך לשנות את זה.

סהר פינטו: יכולה להיות ממשלה פחות אכזרית, שתתנגד להצעת החוק אבל תסכים שהיא כן תעלה.

סהר פינטו: זה קרה בעבר.

סהר פינטו: למה לא? זה הנוסח.

ארבל אסטרחן: יכולות להיות שתי הודעות: הודעה שהם מסכימים שזה יעלה - - -

יריב לוין: רבותי, אנסה לפשר במחלוקת הקטנטונת הזאת.

יריב לוין: כאשר הממשלה מודיעה שהיא תומכת או לא מתנגדת, יראו את הודעתה כאילו היא גם הסכימה לפטור.

יריב לוין: כאשר הממשלה מתנגדת, היא תוכל להודיע שהיא מסכימה לפטור בנפרד.

יריב לוין: בסדר?

יריב לוין: פתרנו את הבעיה הזאת?

יריב לוין: נו, זה באמת שטויות.

ארבל אסטרחן: האם רוצים לקבוע איך היא מודיעה, שמזכיר הממשלה מודיע או מזכירות הממשלה, או מספיק לכתוב "הממשלה הודיעה"?

פרח לרנר: "מזכירות הממשלה".

ארבל אסטרחן: "הממשלה הודיע בכתב באמצעות מזכירות הממשלה"?

ליאור נתן: עכשיו את מסבכת.

ליאור נתן: במקביל מתנהל עכשיו דיון על מערכת המחשוב החדשה המשותפת.

ליאור נתן: זאת הדרך.

ארבל אסטרחן: את פסקה (1) ניסחנו עכשיו.

ארבל אסטרחן: בפסקה (2) משאירים את הסמכות של ועדת הכנסת, עם הקוורום של השליש.

ארבל אסטרחן: בפסקה (3), תנאי נוסף שמאפשר את הקדמת הדיון הוא אם הצעת החוק הוצמדה להצעת אחרת, שזה הסעיף הבא, סעיף 5 שמאפשר את ההקדמה, שתיכף נראה אותו.

אברהם מיכאלי: איפה בתקנון מדובר על הצמדה?

ארבל אסטרחן: בסעיף הבא.

אברהם מיכאלי: איפה כתוב אם זה צריך להיות בנשיאות או לא צריך להיות בנשיאות?

יריב לוין: נעבור על זה.

ארבל אסטרחן: סעיף 5 עוסק בהצמדה.

ארבל אסטרחן: הוא קיים היום בצורה פחות מפורטת בסעיף 134(ג) לתקנון, אבל באותו עיקרון.

ארבל אסטרחן: הוא קובע כדלקמן: "(א) לבקשת יוזם הצעת החוק, יצמיד יושב-ראש הכנסת" – היום לא כתוב מי עושה את זה, היום כתוב שזה יוצמד.

יריב לוין: למעשה הפרקטיקה היום היא שהלשכה המשפטית מחליטה, ואני חשבתי שהיא מייעצת.

יריב לוין: ההחלטה היא החלטה של יושב-ראש הכנסת או של הנשיאות.

אברהם מיכאלי: זאת בדיוק השאלה.

רונית חייקין יעקובי: ההצמדה היא אחרי הנשיאות.

יריב לוין: לכן קבענו את יושב-ראש הכנסת, בשל סיבה פרקטית.

יריב לוין: הנכון ביותר שזה יהיה הנשיאות, אך מאחר וזה אחרי הנשיאות הסמכנו את יושב-ראש הכנסת.

אברהם מיכאלי: אם גיליתי ברביעי בבוקר - - -

רונית חייקין יעקובי: אתה לא יכול ביום רביעי.

רונית חייקין יעקובי: מצמידים עד ערב יום שני.

אברהם מיכאלי: גם זה נוקשות בירוקרטית.

אברהם מיכאלי: אם אחר-הצהרים של יום שלישי גיליתי שהצעת החוק שלך עולה והיא אותה הצעת חוק כמו שלי, למה לא לאפשר להצמיד אותן?

תמי כנפו: נכון, לפעמים יש תוספת של הצעות חוק שאנחנו לא מודעים להן.

ארבל אסטרחן: לגבי תוספת כתוב שזה ביום של התוספת.

אברהם מיכאלי: אתם אומרים: "יושב-ראש הכנסת".

אברהם מיכאלי: יושב-ראש הכנסת לא פנוי לדברים הללו.

ארבל אסטרחן: צריך להפריד את התהליך.

ארבל אסטרחן: חבר הכנסת צריך לבקש את זה עד ליום שני.

רונית חייקין יעקובי: זה ייעשה במזכירות הכנסת.

רונית חייקין יעקובי: זה עניין טכני.

יריב לוין: אתם רוצים לקבוע שההצמדה תהיה על-ידי מזכיר הכנסת?

יריב לוין: אני מוכן, אין לי בעיה.

יריב לוין: זה יהיה מזכיר הכנסת.

יריב לוין: לא מפריע לי.

תמי כנפו: הרי צריך את הייעוץ המשפטי.

יריב לוין: ברור, אבל זה הליך פנימי.

יריב לוין: הייעוץ המשפטי שקוף בתוך התהליך.

יריב לוין: ברור שכל התהליך מלווה בייעוץ.

ארבל אסטרחן: "לבקשת יוזם הצעת החוק, יוצמד הדיון המוקדם של הצעת החוק (בחלק זה – הצעת החוק המוצמדת) לדיון המוקדם או לקריאה הראשונה של הצעת חוק אחרת (בחלק זה – הצעת החוק המקורית)," כלומר, יש הצעת חוק על סדר היום, לדיון בקריאה טרומית או בקריאה ראשונה.

ארבל אסטרחן: מצמידים אליה הצעה אחרת, ותיכף נראה את התנאים.

ארבל אסטרחן: "אף אם יש בכך משום חריגה מהמכסה השבועית כאמור בסעיף 171, בהתקיים כל אלה: (1) הצעת החוק המוצמדת זהה או דומה בעיקרה להצעת החוק המקורית או שהיא נכללת בה;" לפעמים הצעת החוק המקורית רחבה וההצעה המוצמדת היא רק חלק מן ההצעה הרחבה.

ארבל אסטרחן: זה אפשרי, אבל לא להיפך.

ארבל אסטרחן: אמנם לא נאמר בתקנון, אבל מי שנותן את חוות הדעת כאן זה הלשכה המשפטית.

ארבל אסטרחן: תנאי נוסף שקיים היום הוא: "(2) הצעת החוק המוצמדת היתה מונחת על שולחן הכנסת במשך שבועיים לפחות לפני מועד הדיון או לפחות אותו פרק זמן שבו היתה מונחת הצעת החוק המקורית.

ארבל אסטרחן: " הרעיון הוא שחבר הכנסת לא יראה שיש הצעה על סדר היום, יניח מייד מהר-מהר הצעה אחרת ויבקש להצמיד.

ארבל אסטרחן: ההצעה צריכה להיות מונחת לפחות שבועיים, או אותו פרק זמן.

ארבל אסטרחן: אם ההצעה הראשונה קיבלה פטור והיתה מונחת בעצמה פחות משבועיים אז גם המוצמדת יכולה להיות מונחת פחות זמן.

יריב לוין: בסדר גמור.

ארבל אסטרחן: "(ב) בקשת הצמדה תוגש למזכיר הכנסת עד סיום דיוני המליאה ביום שבו פורסם סדר היום לאותו שבוע או ביום שבו נוספה הצעת החוק המקורית לסדר היום.

ארבל אסטרחן: " בדרך כלל זה יום שני, אבל אם הוסיפו ביום שלישי משהו לסדר היום אז אפשר ביום שזה נוסף, ביום שזה התפרסם.

אלינור ימין: איך אפשר להוסיף משהו אחרי הנשיאות?

ארבל אסטרחן: לא מוסיפים.

תמי כנפו: בהסכמה מוסיפים חוקים כאשר אחרים לא יודעים על כך.

אברהם מיכאלי: לדעתי יש בזה סתם נוקשות.

אברהם מיכאלי: נתקלתי בכמה מקרים שמזכירות הכנסת סתם לא רצתה להוסיף נושאים ולא היתה לכך שום סיבה הגיונית.

אברהם מיכאלי: אם עד לבוקר יום רביעי לא דנים בכלום אז מדוע שלא יוסיפו בצהרי יום שלישי?

אברהם מיכאלי: למה דווקא יום שני?

אברהם מיכאלי: זה היגיון בירוקרטי.

אברהם מיכאלי: אין בכך שום היגיון.

אלינור ימין: אסביר לך את ההיגיון בעניין יום שני.

אלינור ימין: זה לא הליך בירוקרטי פשטני.

אלינור ימין: אנחנו צריכים להעביר את זה גם ללשכה המשפטית לכתיבת תקציר וגם לשר שאמור להשיב.

אלינור ימין: כלומר עלינו לנקוט בפעולות רבות עם ההעברות הללו.

אלינור ימין: זה לא שאתה מביא לנו הצמדה ובזה נגמר הטיפול.

אלינור ימין: לפנות לשר בשלישי בערב ולהגיד לו: מחר אתה אמור לענות בצהרים, זה בעייתי.

רונית חייקין יעקובי: אבל זה אותה הצעה.

צבי יעקבזון: גברת אלינור ימין, הטענה שלך לא טובה.

צבי יעקבזון: תחזרי בך.

צבי יעקבזון: את מצמידה.

צבי יעקבזון: את ההצעה המקורית את שולחת בין כה וכה.

אלינור ימין: לא נכון.

אלינור ימין: זה במקרה שההצעות זהות.

צבי יעקבזון: אם ההצעה לא זהה אין הצמדה.

אלינור ימין: לא.

סהר פינטו: היתה לי הצעה על שעון הקיץ שבה התאריך היה שונה מן התאריך המוצג בהצעה זהה, ואז אמרו שההצעות שונות, שהן לא אותו דבר.

אלינור ימין: יש הצעות דומות אך פעמים רבות הממשלה טוענת כי יש הבדלים מהותיים מאוד בין ההצעות.

אלינור ימין: שר האוצר תמך בהצעה המקורית ולא בהצעה המוצמדת.

אלינור ימין: זה לא נכון.

צבי יעקבזון: בדרך כלל עונים תשובה אחת לשתי ההצעות.

אברהם מיכאלי: אני מבין את הקשיים שיכולים להיות, אבל מכיוון שהיינו רוצים לסייע לאותם חברי הכנסת שהצעות החוק שלהם מוצמדות כי הן זהות או דומות אני לא רוצה שבגלל בירוקרטיה לא יאפשרו להם להעלות הצעת חוק ביום רביעי.

אברהם מיכאלי: זה לא הגיוני.

אברהם מיכאלי: אפשר לפתור את זה.

רונית חייקין יעקובי: זה גם טוב לוועדת השרים לענייני חקיקה, כי אז היא נפטרת משתי הצעות חוק בבת אחת.

אברהם מיכאלי: צריך לחשוב על זה.

אברהם מיכאלי: אני רוצה להתחשב גם במזכירות כי עושים שם עבודת קודש.

יריב לוין: צריך לבדוק את זה במזכירות.

תמי כנפו: אולי ליום שלישי.

תמי כנפו: זה גם נוח יותר.

יריב לוין: אולי אפשר יהיה עד יום שלישי בשעה 12:00, או משהו כזה.

אברהם מיכאלי: כן, להקל יותר.

רונית חייקין יעקובי: יש לי שאלה בעניין הצעות זהות או דומות.

רונית חייקין יעקובי: בתחתית הצעת חוק כתוב: "הצעה זהה הונחה על-ידי ...".

ארבל אסטרחן: זה לא המבחן כאן.

רונית חייקין יעקובי: למה אני צריכה שוב את חוות הדעת של הלשכה המשפטית?

ארבל אסטרחן: ראשית, פעמים רבות מי שכותב את זה הם חברי הכנסת ולא הלשכה המשפטית.

רונית חייקין יעקובי: הלשכה המשפטית לא בודקת את זה?

ארבל אסטרחן: לא.

ארבל אסטרחן: חבר הכנסת כותב את ההצעה ואנחנו בוחנים שזה שֵם ההצעה, אבל לפעמים יש הצעה ארוכה ואנחנו לא בודקים אותה לפרטי פרטים.

ארבל אסטרחן: כאן המבחן הוא דווקני יותר.

יריב לוין: אני לא מציע להיכנס לתהליך הפנימי שלהם.

צבי יעקבזון: זה המקום הרלוונטי אולי להגביל גם את הלשכה המשפטית.

צבי יעקבזון: אם אני מבקש תשובה, לדעת האם ההצעה זהה או דומה, שיענו לי תשובה בתוך שעה.

רונית חייקין יעקובי: אנחנו מקבלים תשובות צ'יק צ'ק.

יריב לוין: התשובות ניתנות באופן מיידי.

ארבל אסטרחן: בסעיף קטן (ג) יש הצעה שלא כתובה היום.

ארבל אסטרחן: "(ג) יוזם הצעת חוק מוצמדת רשאי לחזור בו מבקשת ההצמדה, ובלבד שטרם נימק את הצעתו לפי סעיף 7(א).

ארבל אסטרחן: " כלומר, אחרי שהחליטו שיש הצמדה והתחיל כבר הדיון של יום רביעי, כל עוד הוא לא נימק – ותיכף תראו שמוצע שהוא ינמק מייד אחרי ההצעה המקורית ולפני ההצבעות – הוא יכול לחזור בו, עד שהוא נואם.

יריב לוין: זה אותו תהליך שנקטנו בו תמיד.

רונית חייקין יעקובי: איפה כתוב שההצמדה היא 3 דקות?

ארבל אסטרחן: זה כתוב בדיון, בהמשך.

יריב לוין: רבותי וגבירותי, תודה רבה.

יריב לוין: הישיבה נעולה.